### Resume

Forvaltningen orienterer kort om tilsynet med almene boliger, herunder gives der en kort status på den aktuelle situation i [adresse].

### Sagsfremstilling

Tilsynets opgave består i at påse, at driften af den almene boligorganisation sker i overensstemmelse med bestemmelserne i lov om almene boliger, lov om leje af almene boliger og den almene boligorganisations vedtægter. Der er disponeret et årsværk til tilsynet.

Tilsynet har kompetence til at tage stilling til ethvert forhold, som falder inden for de ovennævnte love og tilhørende bekendtgørelser. Tilsynet er dog ikke en egentlig klageinstans som beboerklagenævnet, men har ret til at afgøre tvister mellem beboerdemokratiske organer og mellem beboere og boligorganisationen og kan af egen drift rejse tilsynssager.

Uden for Tilsynets kompetence hører tvister, der er haf foreningsretlig, selskabsretlig eller af aftaleretlig karakter.

Det er almindeligvis via de årlige styringsdialogmøder med hver boligorganisation at tilsynet formelt håndteres, men derudover er der naturligt en løbende dialog og samarbejde mellem boligforeningerne og det kommunale tilsyn.

Ledelsen i Teknik & Miljø har siden begyndelsen af 2021 haft en øget opmærksomhed på samarbejdsvanskeligheder internt mellem den administrative og politiske ledelse af AAB Vejle. Teknik & Miljø har således som tilsynsmyndighed intensiveret de løbende bilaterale dialoger med alle parter.

Tidligere på året har tog forvaltningen som Tilsyn initiativ til et dialogmøde i marts 2022, hvor Formanden for hovedbestyrelsen i [adresse], den tidligere direktør i [adresse], samt Teknik & Miljøs direktør og stabschef deltog. Siden dette møde har ledelsen i Teknik & Miljø øget Tilsynets fokus på de vanskeligheder og udfordringer, der organisatorisk har været i [adresse], herunder navnlig samarbejdet mellem den administrative ledelse og de beboervalgte repræsentanter i Hovedbestyrelsen og Repræsentantskabet, samt Afdelingsbestyrelserne. Dette har blandt andet medført, at Teknik & Miljø har deltaget som observatør på alle hovedbestyrelsesmøder siden dialogmødet.

I forbindelse med avisomtalerne af forholdende i AAB i denne uge (uge 32/2022), er Tilsynet ved at vurdere på om AAB's håndtering giver anledning til Tilsynets kritik eller en evt. henstilling. Dette forventes at være afklaret i løbet af de næste dage.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ikke relevant.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning. |

### Beslutning

Taget til efterretning.